યુપીના બહરાઇચથી સાંસદ સાવિત્રીબાઇ ફુલેએ ભાજપમાંથી રાજીનામું આપ્યું
Posted on : 6/12/2018 2:26 PM
પોતાના નિવેદનો માટે ચર્ચામાં રહેનાર ભાજપ સાંસદ સાવિત્રીબાઇ ફુલેએ ગુરૂવારે ભાજપના પ્રાથમિક સભ્યપદેથી રાજીનામું આપી દીધું છે. સાંસદ ફૂલેએ ભાજપ પર દલિત વિરોધી હોવાનો આક્ષેપ કર્યો હતો. સાવિત્રીબાઇ ફુલેએ ભાજપ પર આક્ષેપ કરતાં કહયું હતું કે ભાજપ વિભાજનકારી રાજનીતિ રમવા માટે લોકોના પૈસા મંદિર અને પ્રતિમાઓ પર ખર્ચી રહી છે.
યુપીના બહરાઇચથી સાંસદ સાવિત્રીબાઇ ફુલેએ સંવિધાન નિર્માતા બાબાસાહેબ આંબેડકરની પૂણ્યતિથી પર ભાજપનું સભ્ય પદ છોડતાં કહયું હતું કે તે બંધારણનું પાલન કરેશે અને જ્યાં સુધી કાર્યકાળ છે ત્યાં સુધી સાંસદ પદ પર બની રહેશે.
ગુરૂવારે લખનઉમાં ડો. આંબેડકરની પૂણ્યતિથી પર સાંસદ ફુલેએ કહયું હતું કે ભાજપા દલિતોની સાથે સાથે મુસ્લિમ વિરોધી પણ છે. સરકાર અનામતને ખતમ કરવા માટે ષડયંત્રો કરી રહી છે અને દેશને મનુસ્મૃતિથી ચલાવવાં માગે છે.
વડાપ્રધાન મોદી પર નિશાન તાકતાં સાવિત્રીબાઇ ફુલેએ કહયું હતું કે લોકોને હજી ૧૫ લાખ તો મળ્યા નથી પરંતુ લોકોના પૈસાનો મંદિર અને પ્રતિમાઓ બનાવવાં પાછળ દુરૂપયોગ થઇ રહ્યાં છે. ૩૯ વર્ષીય સાંસદ ફુલેએ ભાજપ પર હિન્દુ-મુસ્લિમ વચ્ચે દંગા કરાવવાનો પણ આરોપ લગાવ્યો હતો.
ફુલેએ વધુમાં કહયું હતું કે ભાજપ ભારત-પાકિસ્તાન વચ્ચે તણાવ વધારવાનું કામ કરી રહી છે પરંતુ દેશમાંથી પૈસા લઇને ભાગેલા લોકો વિશે કશું કરવા તૈયાર નથી.
સાવિત્રીબાઇ ફુલેના આક્ષેપો વિશે યુપી ભાજપના પ્રવક્તા હરિશચંદ્ર શ્રીવાસ્તવે કહયું હતું કે ફુલે પોતાની નિષ્ફળતા ઢાંકવાનો પ્રયત્ન કરી રહ્યાં છે કારણ કે તેમના કાર્યકાળ દરમિયાન બહરાઇચના લોકોના કોઇ કામ તેમણે કર્યા નથી.